ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 1,182.75 ล้านบาท มีรายได้หลักร้อยละ 67
มาจากสินเชื่อแฟคตอริ่ง อย่างไรก็ตาม บริษัทยังมีบริการสินเชื่อด้านอื่นๆ
ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง สินเชื่อสินค้าคงคลัง
บริการหนังสือค้ำประกัน ฯลฯ เป็นต้น

ผลประกอบการของบริษัท ในปี 2547 บริษัทมีกำไรจากการดำเนินงาน 113.33 ล้านบาท
เพิ่มขึ้นจากปี 2546 จำนวน 74.22 ล้านบาท บริษัทมีรายได้จากการจัดเก็บหนี้
(โอนกลับรายการค่าเผื่อหนี้สงสัยจะสูญ) จำนวน 88.41 ล้านบาท ทำให้มีรายได้รวมเพิ่มขึ้นจาก
130.82 ล้านบาท เป็น 201.80 ล้านบาท ในด้านค่าใช้จ่ายดำเนินงาน
บริษัทมีค่าใช้จ่ายดำเนินงานเพิ่มขึ้นจาก 52.98 ล้านบาท เป็น 54.32 ล้านบาท
การตั้งสำรองหนี้สงสัยจะสูญของลูกหนี้รายหนึ่งซึ่งเป็นการโอนสิทธิเรียกร้องขององค์กรหนึ่งที่ก่อตั้งโดยหน่วยงานราชการ
จำนวน 222.60 ล้านบาท ได้รับชำระแล้วบางส่วนจำนวน 77.77 ล้านบาท บริษัทกำไรสุทธิ
100.66 ล้านบาท เพิ่มขึ้นจากขาดทุนสุทธิ 156.25 ล้านบาทในปี 2546 ในส่วนของงบดุล
บริษัทมีสินทรัพย์รวม 1,364.52 ล้านบาท เพิ่มขึ้น 315.07 ล้านบาท คิดเป็นร้อยละ 30.02
และยอดลูกหนี้แฟคตอริ่งสุทธิ 879.12 ล้านบาท เพิ่มขึ้นร้อยละ 7.54 ณ 31 ธันวาคม 2547
ในส่วนของทุนจดทะเบียน บริษัทมีการลดทุนจดทะเบียนจาก 1,774.13 ล้านบาท เป็น 1,182.75
ล้านบาท ทำให้บริษัทมีส่วนของผู้ถือหุ้นจำนวน 294.41 ล้านบาท

สำหรับหนี้ที่ไม่ก่อให้เกิดรายได้ ในปี 2547 ลดลงร้อยละ 13.60 เนื่องจากมีการจัดเก็บได้จำนวน
88.41 ล้านบาท มีการตัดหนี้สูญจำนวน 50.40 ล้านบาท และมีการตั้งสำรองหนี้สงสัยจะสูญเพิ่มขึ้น
จำนวน 11.58 ล้านบาท ทำให้หนี้ที่ไม่ก่อให้เกิดรายได้ของบริษัทเป็น 616.38 ล้านบาท
ซึ่งบริษัทได้มีการตั้งสำรองเผื่อหนี้สงสัยจะสูญครบ 100 % แล้ว

นอกเหนือจากผลการดำเนินงาน คณะกรรมการบริษัทยังมีนโยบายที่จะให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้น และนักลงทุนในระยะยาว

นอกจากนั้น ในการจัดทำงบการเงินของบริษัท
และสารสนเทศทางการเงินที่ปรากฏในรายงานประจำปี ได้ผ่านการพิจารณาโดยผู้สอบบัญชี
คณะกรรมการตรวจสอบ และคณะกรรมการบริษัท
ซึ่งเห็นว่างบการเงินดังกล่าวจัดทำขึ้นตามมาตรฐานการบัญชีที่รับรองโดยทั่วไปในประเทศไทย
รวมทั้งมีการเปิดเผยข้อมูลสำคัญอย่างละเอียดและเพียงพอในหมายเหตุประกอบงบการเงิน

ในปี 2547 บริษัทมีการเพิ่มทุนจำนวน 102,347,726 หุ้น เพื่อเตรียมเข้าซื้อหุ้นบริษัทเงินทุน
โกลบอลไทย จำกัด อย่างไรก็ตาม
เรื่องการเข้าซื้อกิจการดังกล่าวยังคงอยู่ในระหว่างขั้นตอนการพิจารณาของธนาคารแห่งประเทศไทย

สำหรับเป้าหมายในการดำเนินธุรกิจในปี 2548
นอกจากการแข่งขันในกลุ่มผู้ประกอบการธุรกิจแฟคตอริ่งแล้ว ในปัจจุบัน
ธนาคารและสถาบันการเงินต่าง ๆ
หันมาให้การสนับสนุนผู้ประกอบการอุตสาหกรรมขนาดกลางและย่อม (SME) มากขึ้น
ด้วยบริการที่หลากหลาย ทำให้เกิดการแข่งขันทั้งด้านรูปแบบการให้สินเชื่อและบริการ
และด้านอัตราดอกเบี้ยเพิ่มขึ้น อย่างไรก็ตาม บริษัทได้ปรับกลยุทธการแข่งขัน
นอกเหนือจากการมีผู้บริหารที่มีประสบการณ์ยาวนานในธุรกิจแฟคตอริ่ง ที่มีความสัมพันธ์อันดีกับลูกค้า
การเพิ่มทุน การจัดหาแหล่งเงินกู้ที่มีต้นทุนต่ำเพิ่มเติม
การปรับอัตราดอกเบี้ยตามสภาวะตลาดและต้นทุนของบริษัทแล้ว
บริษัทยังมุ่งเน้นการให้บริการแก่ลูกค้าที่มีลูกหนี้เป็นหน่วยงานราชการ รัฐวิสาหกิจ
และ/หรือหน่วยงานที่เกี่ยวข้องกับราชการ และเอกชนขนาดใหญ่ ที่บริษัทมีความเชี่ยวชาญเป็นพิเศษ
ทั้งนี้ บริษัทมุ่งมั่นที่จะพัฒนาองค์กรให้เติบโตไปพร้อม ๆ กับลูกค้าของบริษัท
ด้วยการบริหารงานที่มีประสิทธิภาพ ฐานะทางการเงินที่มั่นคง
และการกำกับดูแลกิจการที่ดีท่ามกลางการแข่งขันที่รุนแรงมากขึ้น
ในส่วนของการแก้ไขและติดตามหนี้ที่มีปัญหา ก็จะได้เร่งให้มีแก้ไขและติดตามอย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม